*A*) Ordinatio praesentis Capituli generalis. *Diffinitores* : De **Cistercio**, de Voto, s. th. pr., de Candelio, de Igniaco, de Rivosicco, monasteriorum abbates ; de **Firmitate**, de Ellancio, de Vetericampo, de Dublinia, de Miratorio, monasteriorum abbates : de **Pontigniaco**, de Caroliloco, s. th. pr., de Bonoradio, de Pinu, de Palatio, monasteriorum abbates ; de **Claravalle**, de Tribus fontibus, de Villari, de Ursicampo, de Neth, monasteriorum abbates ; de Frigidomonte, s. th. pr., loco domini **Morimundi*, de Bellavalle, de Charitate, de Longovado, de Molinis, monasteriorum abbates. *Confessores* : de Gemelnis, de Longoponte, de Dublinia, de Claroloco, de Signiaco, monasteriorum abbates. *Magistri cæremoniarum* : de Claravalle, de Frigidomonte, de Caroliloco, monasteriorum abbates, prior et supprior Cistercii professi. *Promotor causarum* : procurator Ordinis in Curia. *Receptores excusationum* : de Bullione, de Insula Barrensi, de Regalimonte, de Vallelucenti, monasteriorum abbates. *Portarius diffinitorii* : de Gardo monasterii abbas. *Notarii abbates* : de Gratia Dei, s. th. pr., de Rigniaco, monasteriorum abbates. *Auditores computationum* : de Aceyo, de Cheminione, de Signiaco, et quos Rmus voluerit deputare. *Notarii ad pedes* : fratres Claudius de Pontescisso, Petrus Damant, Cistercii professi. * * * Anno Domini millesimo quingentesimo decimo septimo, in generali Capitulo tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … et maxime pro domino Francisco, miseratione divina episcopo Albanensi, S. R. E. cardinali, nostrique Ordinis in Curia protectore, *etc.* 2.  Praeterea pro serenissimo … *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* DIFFINITIONES GENERALES 6.  Nos, frater Blasius, abbas Cistercii, … *etc.* et est talis : Cum totus Ordo noster. … *etc.* necnon in summa 2277 libr. 19 solid. 4 denar. turon. pro resta computationum generalis Capituli anni Domini 1516 … *etc.* 7.  Quoniam teste Ysidoro, legum institutio debet esse loco, temporique conveniens, cuius ratio longo successu et multiplici experimento cognoscitur, ideoque licet nonnullis annis praecedentibus fuerit institutum, ut generale Capitulum praesentium Rogationum diebus celebrandum ex festo Crucis mensis septembris deinceps transferretur ; nihilominus tamen praesens generale Capitulum, experientia magistra maturius perpendens quam ineptum sit et scandalosum quoslibet christianos et praesertim praelatos Ordinis et monachos, durantibus tam sanctis festorum et solemnitatum diebus, quibus praecipue divinae contemplationi et servitio ecclesiastico vacandum sit, ab suis monasteriis non parvo cum populi scandalo opportere abesse ; cumque hac parte temporis anni totius maior sit tam hominum quam iumentorum in victualibus penuria et defectus, quippe quae praeterioris anni totius pene iam consumpta sunt ; praeterea calor ingens itinerum et semitarum durities, iuncto insuper quia ab institutione *Ordinarii* suo loco et ordine provisum est, ut per dies praedictos, post festum Crucis tricenarium missarum continuis diebus solveretur, et quidem commodiori longo tempore quamquam quod est alteri proprio servitio deputatum quemadmodum constat de tempore hoc Resurrectionis, Rogationum et Pentecostes, quare, inquam, praesens generale Capitulum censuit et censet, diffinitque in posterum huiusmodi congregationem et generalis Capituli celebrationem, perpetuis, Deo duce, duraturam saeculis, esse ad memoratum mensem septembrem et festum Crucis denuo transferendum, cuius prima, Deo praevio, non in primo festo Crucis proximi septembris, sed anni alterius immediate sequentis celebrabitur, ita quod accessuri ex Divione unde egredientur die Prothi et Iacinthi, post prandium, in hunc locum Cistercii ad coenam perventuri. 8.  Praeterea, quoniam Ordinis totius conformitas non modo in cantu et divino servitio, sed etiam in habitu et vestimentis hactenus laude non modica constat fuisse commendata, videns praesens generale Capitulum ineptitudinem et diversitatem in gerendis palliis sub caputiis, quae aliquando ob penuriam et paupertatem ab omnibus et singulis in promptu non habentur, aut si habentur, non eiusdem coloris aut materiae ; quod si etiam talia habenda, quae vicissim quisque eques et pedes indueret, egrediendi facultas non cuiquam suppetit. Quare praesens generale Capitulum cupiens huiusmodi diversitatem protinus ad unitatem reducere, praecipit deinceps super caputia honesta, quantum fieri poterit decentia et religiosa pallia portari, utpote quae sint religiosae formae, perforata ad manicas, coloris nigri, apparente desuper supremo caputii, quatinus sub et supra sese iugiter praeferant indicia monasticae professionis. 9.  Praesens generale Capitulum libenter amplectens salubrem monitionem Rmi D. cardinalis de Luxemburgo, S. Sedis apostolicae a latere legati in Francia, ad instantiam regis christianissimi, necnon dominae consortis suae reginae devotissimae, imo etiam SS. D. N. Papae, pro reformatione monasteriorum Ordinis utriusque sexus, in suis regnis et dominiis, in primis quae potest et debet humillimas gratiarum actiones ipsis affectuosissime et humillime refert, ex nunc decernens et instituens per singulas provincias commissarios quos postea nominabit, qui iuxta eorum intentionem habeant huiusmodi reformationem viriliter prosequi. Quare etiam modo in visceribus charitatis omnes et singulas Ordinis personas, tam praesentes quam absentes, instantissime praemonet, quatinus sese ex nunc praeparent huic tam sancto operi, et ut creditur a divino Spiritu suggesto, praebere faciles et benivolos. Quem quidem Rmum D. pro tam benivolo ad totius Ordinis nostri in utroque homine reparationem et restaurationem affectu, in omnibus bonis spiritualibus hucusque factis, et quae per Dei gratiam in Ordine postea fient, ea liberalitate et auctoritate qua potest, facit perpetuo participem. 10.  Praesens generale Capitulum aegre ferens praesumptionem quorumdam commendatariorum, necnon malum et inordinatum affectum quorumdam Ordinis religiosorum, diffinitiones iam pridem factas et expeditas denuo renovando prohibet singulis personis Ordinis universi, ne deinceps in confessionibus audiendis, in faciendis professionibus, necnon in instituendis vel destituendis prioribus et ceteris officiariis, seu etiam in quibuslibet actionibus iurisdictionem spiritualem Ordinis concernentibus, quomodolibet pareant aut obediant commendatariis, sub poenis et censuris in praedictis statutis et diffinitionibus iam pridem specificatis, in plenaria Ordinis potestate. 11.  Praesens generale Capitulum mature considerans, quanta quamque multiplicia damna Ordini provenerunt ex eo quod personae multiplices et varii status, tam saecularium quam religiosorum et praesertim Ordinis Mendicantium, passim et familiariter nimium dudum hucusque in nonnulla Ordinis monasteria fuerint receptae et introductae. Cui quidem morbo adhuc, ut fertur, solito crebrius in dies ingravescenti, pro virili occurrere satagens, diffinitiones iam pridem diu super eo factas et promulgatas denuo renovando, prohibet districtissime etiam sub attestatione divini iudicii omnibus et singulis Ordinis personis, quarum intererit respective ne deinceps sic passim facile et familiariter quaslibet personas in monasteria Ordinis recipiant aut recipi faciant, etiam praetextu praedicationis, quoad praedictos Mendicantes, non petita licentia et obtenta a Rmo D. N. Cisterciensi, seu a commissariis Ordinis ab eo vel a generali Capitulo deputatis, nisi forsan ubi pro vitae aut viae necessitate aut causa alia inevitabili tales contingeret in locis Ordinis adventasse, qui sine gravi periculo aut offensione legitime non possent excludi, ubi tunc exhibito eis eleemosinae subsidio, quod nulli est negandum, seu expedito quod tunc emerserit negotio, ea modestia et temperamento sic sese eos licentiando, ab eis debebunt excutere, ut alias non videantur nimia familiaritate allecti ad eadem Ordinis loca redire debuisse. 12.  Licet praecedentibus annis per generalia Capitula, saepius decretum extiterit, ut singuli abbates noviter promoti ad proximum inde generale Capitulum afferre deberent decreta electionum suarum, nihilominus tamen praesens generale Capitulum pie considerans longinquitatem et ex eo difficultatem quarumdam provinciarum, praedictas diffinitiones quodammodo limitando et specificando, permittit abbatibus de provinciis Ecclesiae et consimilium distantiarum, quatinus si non possint originalia decretorum electionum suarum afferre, satis sit eis duplum earumdem infra biennium aut triennium ad summum eidem generali Capitulo more solito praesentare, quod nisi tempore praefixo attente expleverint, ex nunc vult et decernit poenas in praedictis diffinitionibus contentas huiusmodi negligentes et contemnentes merito incurrisse. 13.  Praesens generale Capitulum attente considerans non solum importunitatem, sed etiam fictam mendicitatem, quorumdam abbatum Ordinis in dies infestantium se praetextu eventus temporalis et fortuiti, a solutione ordinariae quottae contributionum absolvi, cum inter praecipua Ordinis subsidia solutio huiusmodi sit plurimum Ordini necessaria, et sine qua respublica ipsius Ordinis non modo minime prosperari, immo neque diu existere potest, ex nunc vult, declarat et decernit omnes huiusmodi frivolas excusationes pro nullis et inefficacibus haberi, et his non obstantibus suas huiusmodi contributionum summas a quibuslibet ex integro singulis annis debere persolvi ; alias autem contradicentes et refutantes, per commissarios Ordinis, per omnes iuris et iustitiae vias, in plenaria Ordinis potestate, compellantur. [DIFFINITIONES] SPECIALES 14.  Generale Capitulum audita rationabili querimonia abbatis de Rivosicco, in regno Castellae, quoad provisionem novorum abbatum in praedicto monasterio contingentium, quantum discretius fieri potest, periculis obvenientibus in huiusmodi provisionibus providere cupiens, vult et decernit deinceps, et quando contigerit huiusmodi monasterii provisio novi abbatis facienda, cum nullos habeat nisi a se remotissimos abbates, ut pro praesidente in huiusmodi electionibus possit priorem eiusdem domus Rivisicci, seu praesidentem, qui pro tempore ibidem extiterit, assumere, qui omnia et singula in huiusmodi negotio, auctoritate Ordinis faciat et expleat usque ad confirmationem exclusive ; pro qua quidem confirmatione teneatur ipse electus recurrere vel ad patrem abbatem, vel ad Ordinis commissarium in illis partibus, etiam si triennalis fuerit, seu etiam ad priorem Calatraviae, vel demum ad generale Capitulum Ordinis, qui eiusmodi confirmationem, observatis debitis conditionibus, auctoritate Ordinis et patris abbatis facere possint, in plenaria Ordinis potestate. 15.  Frater Blasius, abbas Cistercii … *etc.* et est talis : Commune vulgatumque proverbium est, quoniam duorum malorum minus est eligendum ; praesens itaque generale Capitulum fide dignis referentibus informatum super desolatione et pene omnimoda destructione monasterii monialium, Ordinis nostri Cisterciensis, in pago S. Sulpitii, super cuius reparatione, eodem sexu ibidem remanente, minime unquam videtur sperandum, tum ob dicti loci longum diuturnumque reddituum et aedificiorum attenuationem, tum ob praesidentium et regentium incuriam et pusillanimitatem, alterum eorum praeacceptans, utpote dictum monasterium S. Sulpitii, potius mutato, non Ordine aut habitu, sed sexu solum quodammodo in melius restaurari, quam frustratis omnino fundatorum intentionibus in toto destitui et annullari, ipsum ex nunc indulto, concessione et beneplacito privilegiorum eidem Ordini a Summis Pontificibus collatorum, iungit, unit et incorporat perpetuis futuris temporibus monasterio de Candelio, eiusdem monasterii abbati pari indulto conferens auctoritatem et plenum posse, imo eidem iniungens districte quatinus loco praedicti monasterii de S. Sulpitio prius in melius reparato, ibidem certos ex religiosis suis duos vel plures iuxta loci eiusdem facultates, collocet et constituat, ad nutum suum et successorum suorum deinceps revocabiles, qui servitio divino diurno pariter et nocturno per eos expleto, in hoc quantum laudabilius fieri poterit, perpetuis ex nunc successuris temporibus Dei et fundatorum loci ipsius expleant voluntatem et populum christianum vitae honestate et religionis exemplo iugiter aedificent. Interea autem, si quae aut circa personam aut personas, si quae forte sint, dictum monasterium occupantes, aut quaecumque alia huiusmodi unionem concernentia agenda occurrerint, idem praesens generale Capitulum eiusdem abbatis de Candelio curae, discretioni et omnimodae dispositioni committit, in plenaria Ordinis potestate. Datum, etc. 16.  Cognoscens praesens generale Capitulum improperium Evangelii increpantes eos, qui opus voluerunt incipere et non potuerunt consummare, et proinde cavere volens ab incursu improperii huiusmodi et praesertim in tam laudabili opere, ut est consummatio aedificii ecclesiae collegii S. Bernardi Parisiis, commissiones iam pridem factas et pene expiratas super recollectione subsidii eiusdem ecclesiae, in forma renovat ad sequens quinquennium duraturas, cum iniunctione repetendi arreragia eidem operi debita, in plenaria, etc. 17.  Praesens generale Capitulum nimia ingratitudine permotum inordinato zelo et excessu eorum qui dicuntur de congregatione triennalium eiusdem Ordinis in regnis Hyspaniae, qui non contenti commissione eis nuper ab Ordine concessa, cetera monasteria Ordinis non triennalia aliarum commissionum seu bullarum auctoritate visitant, et quasi contemnentes dicti Ordinis et Capituli generalis auctoritatem et pactum cum eis benivole initum, alia huiusmodi monasteria ad ritum suum in dies trahere moliuntur, et suae congregationi unire. Quapropter huic abusui pro posse obviare cupiens districte prohibet omnibus et singulis personis Ordinis universi, in virtute salutaris obedientiae et sub excommunicationis latae sententiae poena, et aliis Ordinis censuris, ne in his aut aliquo eorum ipsis triennalibus obediant, eos virtute alterius commissionis, quam ab Ordine in visitatores recipientes aut assensum quoquomodo praebentes, ut monasteria non triennalia cum triennalibus uniantur ; quod si praestito iuramento cuipiam de Ordine nonnunquam contigerit huic rei assensum praebuisse, committit idem generale Capitulum commissariis Ordinis in illis partibus ut eos ab huiusmodi iuramentis absolvere possint, in plenaria, etc. 18.  Praesens generale Capitulum iam multiplici experimento informatum super zelo discretione, diligentia et fidelitate fratris Mathei de Paganis, procuratoris Ordinis in Curia romana fidenter sperans de perseverantia eius in praemissis virtutibus pro commodo Ordinis, cui ipse addictus est, licet ipse in praesentiarum ab officio huiusmodi procuratoriatus requisierit se absolvi, nihilominus iniungit sibi, quatinus in eodem officio perseverando iugiter agat quae circa illud hucusque laudabiliter ab eo incepta sunt, volens et decernens eius commissionem super eiusdem officii institutione in forma renovari. 19.  Ad requestam abbatis de Ardorello remonstrantis excessum contributionum suarum, quae sunt novem libr. turon. et habito respectu ad sumptus et servitia, quae pro bono Ordinis in partibus Tolosanis frequenter Ordini exhibuit, praesens generale Capitulum, vita eiusdem abbatis durante, vel donec alias fuerit ordinatum, ei super dictis contributionibus remittit annis singulis duas libras cum dimidia, ita ut deinceps sit quittus donec, ut supra dictum est, alias fuerit ordinatum, pro quinque libris cum dimidia, in plenaria, *etc.* 20.  Praesens generale Capitulum favorabiliter annuens petitioni abbatis de Palatio, in dioecesi Lemovicensi, permittit ut libere possit cum sibi et cui placuerit monasterium suum de Palatio resignare, modo sit persona idonea et Ordinis Cisterciensis professa. 21.  Visa supplicatione abbatis de Recluso petentis se absolvi a non esu carnium, non obstante institutione novissime facta in eodem monasterio per dominum abbatem de Claravalle, idem monasterium visitantem, habito respectu ad corporis eius imbecillitate, gravedinem aetatis, et ceterorum quae eadem ipsa supplicatione instanter insinuat, praesens generale Capitulum, praedicta institutione non obstante, secum pro sola eius persona dispensat, ut in Septuagesima, non in Adventu, tribus diebus in hebdomada, etiam in coena, carnibus uti possit, in plenaria, etc. 22.  Audita supplicatione abbatissae B. M. de Huelgas, in civitate Burgensi, in regno Castellae, multa et varia continente, cum praedictum monasterium subsit immediatae iurisdictioni Rmi D. Cisterciensis, praesens generale Capitulum eidem Rmo totum negotium remittit, qui interea ubi durabit commissio data triennalibus de visitandis monasteriis in Hyspania, suspendere poterit, quoad monasterium praedictum et ab eo dependentia, commissionem eisdem triennalibus a generali Capitulo paucis ante annis concessam, eisdem causas intimando propter quas hoc fieri debeat, in plenaria, etc. 23.  Ad augmentum et multiplicationem reddituum monasterii S. Remigii, in patria Leodiensi siti, et ut inde preces ad Deum multiplicentur, audita ab abbate eiusdem monasterii supplicatione et libere consentiente conventu, praesens generale Capitulum concedit auctoritatem, quatinus pro competenti et legitima dotatione cuiusdam decimae, aut alterius aequivalentis, se possint obligare ad solutionem unius missae privatae perpetuis temporibus, in singulis septimanis in eodem monasterio dicendae, intuitu et contemplatione honesti viri domini Ioannis Mareschal, curati de Wallin. Datum, etc. 24.  Quoniam generali Capitulo innotuit de sumptu et sollicitudine necessario exhibitis, et adhuc postea exhibendis, per abbatem modernum de Igniaco, in prosecutione iuris sui in monasterio de Savigniaco, eo igitur quo licite fieri potest dictum negotium favore prosequendo, praesens generale Capitulum, processu ipso durante et abbate ipso processum ipsum continuo viriliter prosequente, ei et monasterio suo gratuite remittit quottam contributionum singulis annis per eum debitarum, eum ipsum et dictum monasterium a praedictis contributionibus una cum arreragiis, si quae adhuc restent, absolvendo, et simul eidem interdicendo, ne absque Ordinis licentia relicto iure suo cum parte sua adversa paciscatur, sed viriliter prosequatur ad finem usque ius Ordinis per eum praetensum, confidens in Domino quoniam faciet cum tentatione proventum. 25.  Praesens generale Capitulum ad plenum confidens de zelo, prudentia et discretione fratris… (*locus vacuus*) baccalarii de Vallemagna, et praesertim pro eo quod dictum monasterium subest saeculari commendatario, qui nullam in subditos eiusdem monasterii habet iurisdictionem, ne ergo dictum monasterium tamquam proprio pastore destitutum maneat improvisum, sed pro agendis in regimine spirituali ad aliquem vice Ordinis fungentem recursum suum habeant personae Ordinis eidem monasterio subiectae eumdem fratrem … committit et constituit vicarium Ordinis in spiritualibus, dumtaxat ad ea agenda omnia et singula circa personas Ordinis eidem monasterio subiectas, ad quae se extenderet potestas, si ab eiusdem monasterii vero et regulari et legitimo abbate in sua absentia vicarius institueretur, in plenaria, etc. COMMISSIONES 26.  Ad requestam reginae Siciliae scribentis pro visitatione monasterii d’Escureyo, sibi in ducatu Lotharingiae et defectu polliciae et regiminis iam pene ruinam imminentis, et ad internitionem usque deducti, ut occasione illius etiam alia monasteria sentiant utilitatem, praesens generale Capitulum committit dominum abbatem de Claravalle, non modo super praedictum monasterium de Escureyo, sed etiam super alia omnia Ordinis monasteria, tam virorum quam mulierum, in ducatibus Barri et Lotharingiae sita, quatinus illuc sese tranferat [transferat] ad visitandum dicta monasteria et reformanda omnia et singula eorum, in capitibus et in membris, in plenaria, etc. 27.  Abbates de Campania et de Bellabrancha simul praesens generale Capitulum committit ad se debite et diligenter informandum, si frater Vicentius electus de Claromonte huiusmodi monasterium alicui personae saeculari resignaverit, et si invenerint ita factum, ad puniendum eum secundum Ordinis statuta per omnes iuris et iustitiae vias, et simul ad inquirendum an dictum monasterium vacet, quod si ita invenerint, provideant eidem de persona Ordinis idonea, et maxime si facultas suppetit, graduata, in plenaria, etc. 28.  Abbati de Candelio praesens generale Capitulum committit et confert auctoritatem et plenum posse transigendi una cum procuratore Ordinis in illis partibus, cum monasterio Bonaecumbae de et super arreragiis contributionum, seu etiam subsidiorum eidem Ordini debitorum, gratum et ratum habiturum quidquid ab eis forma et modo debitis bona fide fuerit actitatum. Datum, etc. 29.  Praesens generale Capitulum ob multiplicem experientiam fidelitatis et diligentiae abbatis de Ardorello in negotiis Ordinis iam pridem exhibitae, rursus ei conferre volens amplioris exercendae virtutis materiam, eum constitutit [constituit] procuratorem Ordinis in partibus Tolosanis, una cum potestate instituendi unum vel plures qui similem seu limitatam in eisdem limitibus habeant potestatem et pariter cum clausulis opportunis et conditionibus quae postea in suo procuratorio ponendae esse videbuntur. 30.  Generale Capitulum debite informatum super renitentia et contradictione abbatis de S. Leonardo prope Rupellam, in solvendis arreragiis contributionum per eum et suum monasterium iam a praecedentibus annis Ordini debitis, commissario Ordinis in illis partibus districte iniungendo committit, quatinus iuxta Ordinis diffinitiones et statuta et sub censuris Ordinis praedictum abbatem cogat ad solvendum integre eadem arreragia et debita, et nihilominus pro iniuriis receptoribus illatis, citet eum ad generale Capitulum proxime futurum comparendum, in plenaria, *etc.* 31.  Perlatum est ad aures praesentis Capituli generalis, quamdam monialem nomine Mariam Prevoste, professam monasterii de Gomerifonte, Rothomagensis dioecesis, contra decentiam status sui et votum suae professionis, inque grave animae suae detrimentum, iam diu quasi vagabundam a suo monasteri abesse, quod graviter admodum ferens velut revera toti Ordini infame et scandalosum, abbati de Voto, s. th. pr., idem generale Capitulum districtius iniungendo committit, quatinus dictam sororem ad praedictum monasterium de Gomerifonte, unde professa est, cum effectu conetur reducere, abbatissam eiusdem monasterii et moniales ad eam recipiendam, fovendam et manutenendam compellendo, simul et dictam sororem iuxta demeritorum suorum exigentiam puniendo, in plenaria, etc. 32.  Ad idem, de quadam moniali, monasterii de Oriente, quae duxit virum cum quo diu conversa est, in forma simili committitur abbatibus de Villari et de Nizella, et cuilibet eorum in solidum. 33.  Praesens generale Capitulum luce clarius perpendens fore Ordini plurimum iniuriosum et damnosum, cum personae Ordinis pro discussione controversiarum inter eas insurgentium passim recurrunt ad curias Parlamentorum et iudiciorum saecularium, apprime cupiens huiusmodi temeritati de remedio providere, dominis abbatibus de Claravalle, de Caroliloco et de Frigidomonte, s. th. pr., et cuilibet eorum in solidum committit, quatinus omnes et singulas Ordinis personas utriusque sexus, quas in hoc transgressas invenerint, sub poenis et censuris Ordinis prohibeant penitus abstinere, eas ad iurisdictionem Ordinis remittendo, in plenaria, etc. ELECTIONUM CONFIRMATIONES 34.  Electionem, institutionem et installationem de persona fratris Georgii de Thoreyo ad abbatialem dignitatem monasterii de Quinciaco, Ordinis nostri Cisterciensis, dioecesis Lingonensis, rite et canonice factam per monachos eiusdem monasterii, praesidente in ea domino abbate monasterii Pontigniaci, patre abbate dicti monasterii de Quinciaco, factam et celebratam, *etc.* confirmat, *etc.* supplendo, *etc.* 35.  Ad idem, de electione de persona fratris Michaelis Mulet, ad monasterium de Barbello, praesidente ibidem abbate de Caroliloco, Ordinis commissario, etc. 36.  Ad idem, de electione abbatis de Pratea. 37.  Ad idem, de electione abbatis de Vallibus Sernay. 38.  Ad idem, de electione abbatis de Grandisylva, cuius praesentatum est duplum. 39.  Ad idem, de decreto electionis de Crista. 40.  Ad idem, de decreto electionis de Grussayo. 41.  Ad idem, de decreto electionis Montis S. Disibodi, cuius praesentatum est duplum. 42.  Ad idem, de decreto electionis monasterii Lucellensis. CONFIRMATIONES TRACTATUUM 43.  Nos, frater Blasius, *etc.* … et est talis : Abbatibus de Bellavalle, de Charitate, de Aceyo et de Gratia Dei, s. th. pr., et duobus eorum simul praesens generale Capitulum committit, quatinus ipsis debite informatis super contractu quondam inito et passato inter abbatem et conventum monasterii de Bitania, dioecesis Bisuntinensis, ex una, et Ioannem Prevost, Stephanum Prevost, et quosdam alios partibus ex altera, ut plenius ex litteris super eodem contractu factis, cui praesentes annectuntur, continetur, si praedictum contractum viderint esse praedicto monasterio utilem et commodum, ratificent, approbent et confirment in plenaria, *etc.* 44.  Nos, frater Blasius, … etc. et est talis : Audita supplicatione authentici ac iuris consultissimi viri magistri Guillelmi Basin, qua continebatur eum quandoque fuisse liberatum et absolutum a servitute manus mortuae, qua monasterio de Caroloco prius afficiebatur, et a qua per fratrem Remigium quondam eiusdem monasterii abbatem, una cum consensu conventus eiusdem monasterii fuerat absolutus, petens absolutionem seu liberationem huiusmodi eiusdem Capituli generalis auctoritate confirmari, praesens generale Capitulum nihil subito aut temere in praeiudicium cuiusquam attentare volens, huiusmodi examinationem negotii committit abbatibus de Charitate et de Gratia Dei, s. th. pr., simul faciendam ; quam si invenerint rationabiliter et ad utilitatem dicti monasterii de Caroloco fuisse factam approbent et confirment, in plenaria, etc. 45.  Abbatibus de Bellavalle, de Charitate et de Theoloco, et duobus eorum coniunctim, praesens generale Capitulum committit, quatinus tractatum cui praesens diffinitio annectitur, inter abbatem et conventum monasterii de Aceyo ex una, et nobilem virum dominum Symonem de Rya, dominum de Balençon, partibus ex altera, initum et passatum, diligenter et debite examinent et inquirant ; et si praedictum tractatum partibus ipsis utilem fore compererint, ipsum ratificent, *etc.* REHABILITATIONES 46.  Ad instantiam abbatis de Longoponte supplicantis pro rehabilitate fratris Nicolai Villain, professi monasterii eiusdem de Longoponte, super contagio carnis convicti, pro eo quod mulierem quamdam suspectam in praedictum monasterium introduxerit seu introduci fecerit, cognitis etiam per eumdem abbatem emenda et correctione debitis, praesens generale Capitulum praedictum fratrem ab omni inhabilitatis et infamiae nota, quam occasione praedicta iuxta statuta religionis nostrae posset incurrisse, absolvit, deonerat et rehabilitat, misericorditer cum eo dispensando, ut hoc non obstante ad omnes gradus, officia et dignitates, absque infamiae aut inhabilitatis nota, velut numquam id sibi contigisset, in futurum admitti possit, in plenaria, *etc.* 47.  Ad idem, de fratre Petro, diacono professo de Longocampo, pro eo quod illicentiatus egressus est monasterium, et se nihilominus divinis immiscuit, ad instantiam abbatis sui. 48.  Supplicationem domini abbatis de Pontigniaco praesens generale Capitulum libenter annuens, ei concedit facultatem quando sibi placuerit et viderit expedire, rehabilitandi de religiosis suis usque ad numerum senarium, ad omnes gradus et officia et dignitates, etiam abbatiali dignitate inclusa, in plenaria, etc. 49.  Etsi poenae infligendae sententia nonnunquam iustitiae rigorem voce deprompta praeseferat, ad intentionem tamen legislatoris, cuius eam est interpretari, reducta plerumque in mediocritatem quamdam et modestiam masuescit [mansuescit], quare licet dudum contra fratrem Petrum de Lupis, alias Bouchier, monachum de Caroliloco, demeritis suis exigentibus, fuerit sententiatum, ut perpetuis manciperetur carceribus in pane doloris et aqua tristitiae, etc. ; audita tamen supplicatione abbatis sui, s. th. pr., praesens generale Capitulum erga praedictum fratrem, vel ipsum relaxando vel eum mitius clausum carcere retinendo, praedicti abbatis sui conscientiae et discretioni committit, in plenaria, etc. 50.  Ad idem, abbati de Dunis, de absolutione in fore interiori et commutatione poenae carceris in aliam poenam, quoad fratrem Armetis, eiusdem monasterii professum, in plenaria, etc. PROVISIONES SCOLARIUM 51.  Visa supplicatione abbatis de Grandisylva, dioecesis Tolosanensis, qua studio litterarum instanter supplicabat, quatinus eidem et tribus fratribus videlicet Ioanni de Clota, Petro de Casalibus iuniori, et Christoforo de Rocheta, liceret prosequi cursum in facultate decretorum, cuius notitia praesertim his diebus non modice Ordini nostro conducere potest, praesens itaque generale Capitulum eiusdem supplicationi libenter annuit eatenus ei consentiendo, ut id in aliqua famosa Universitate possint usque ad gradum doctoratus inclusive iugi studio in eadem facultate versando, in plenaria, etc. 52.  Audita supplicatione octo abbatum, videlicet de Tribus fontibus, tamquam patris et visitatoris de Cheminione, de Monasteriis, de Aureavalle, de Cahereyo, de Caladia, de Castellione et de Altofonte, tamquam filiorum subditorum eius pro ordinatione inter eos ad mittendum scolares ad collegium Parisiense, praesens generale Capitulum ita diffinit et ordinat, ut quatuor haec sequentia monasteria mittere habeant ad idem collegium tres scolares, videlicet de Tribus fontibus, de Cheminione, de Monasteriis et de Aureavalle ; haec autem quatuor sequentia, videlicet de Cahereyo, de Caladia, de Castellione et de Altofonte mittere habeant ad praedictum collegium duos scolares, in plenaria, etc. IUDICES 53.  Domino abbati de Claravalle et abbatibus de Caroliloco, de Frigidomonte et de Gratia Dei, s. th. pr., item de Aceyo, et cuilibet eorum in solidum, praesens generale Capitulum committit, quatinus si legitimis instrumentorum aut testium documentis invenerint aliquas Ordinis personas aut loca in aliquibus pecuniarum summis monasterio Cisterciensi aut personis eiusdem teneri et obligari, per omnes iuris et iustitiae vias, compellant eas ad integre eisdem satisfaciendum, in plenaria, etc. 54.  Ad idem, pro domino de Caroliloco, assignantur iudices abbates de Frigidomonte, s. th. pr., de Regalimonte et de Barbello, et quilibet eorum in solidum. 55.  Ad idem, honesto viro Guillemo [Guillelmo] Blanchot, mercatori Salinensi, contra fratrem Nicolaum Perret, quondam abbatem de Bullione, nunc de Albaripa, pro summa 51 libr. 5 gross. 10 denar., quas praedictus mercator dixit sibi ab eo deberi, assignantur iudices dominus abbas de Claravalle, de Aceyo et de Gratia Dei, s. th. pr., et quilibet eorum in solidum. 56.  Ad idem, contra eumdem Dionysio Loyette scutifero, et domino Daresche, pro 30 libris, iidem iudices assignantur. CONTUMACIAE ET CITATIONES 57.  Fratres Ioannem … priorem monasterii de Misericordia Dei, Martinum Caillault, Stephanum Dorin… ad secundam diem praesentis Capituli generalis legitime citatos, debiteque expectatos et vocatos et non comparentes, neque per se neque per alium, praesens generale Capitulum rebelles, contumaces et excommunicatos reputat, denuntiat et declarat, et ad secundam diem proximi generalis Capituli denuo citat, in plenaria, etc. 58.  Generale Capitulum destinavit citandum per commissarium Ordinis in illis partibus, abbatem de Faesia, ad proximum generale Capitulum, ad respondendum promotori obiiciendis sibi eo quod visitavit virtute commissionis commendatarii de Caduino monasteria eidem monasterio de Caduino immediate subiecta, et quod afferret ad dictum generale Capitulum ea quae in dictis monasteriis per eum visitatis ordinaverit. 59.  Ad idem, commissario Ordinis in partibus ad citandum ad secundam diem Capituli generalis proxime venturi, abbatem de S. Leonardo prope Rupellam, ad similiter respondendum super rebellione per eum facta commissario ad levanda arreragia contributionum per eum debita. SUFFRAGIA 60.  Illustrissimae et potentissimae dominae reginae Siciliae, frater Blasius, abbas Cistercii, ceterique Diffinitores … etc. Quamquam … etc. tamen ad hoc nimium affici debemus, quorum beneficiis multipliciter deliniti et praesertim regum et reginarum, tamquam praecellentium, ut ait Petrus, gratitudinis impellente iustitia, merito reddimur debitores. Exigente itaque … *etc.* participationem omnium bonorum spiritualium, … *etc.* 61.  Ad idem, illustrissimo duci Lotharingiae et Barri, eiusque inclytae uxori. 62.  Ad idem, ad instantiam domini de Ellancio honorabili et generoso viro domino Paschasio Duflux, receptori de Maceriis supra Mosam et Ioannetae uxori eius. 63.  Ad idem, spectabili et consultissimo viro magistro Ioanni Bricon, in suprema curia Parlemanti [Parlamenti] Rothomagensis consiliario, eiusdemque consorti. 64.  Ad idem, ad instantiam abbatis de Claroloco domino Symoni Mealcette, ecclesiae S. Nicolai de Portu, praecipuo constructore ac eiusdem abbatis avunculo et benefactori praecipuo. 65.  Ad idem, ad instantiam abbatis Longipontis, viro strenuo domino Florimundo de Villers et suae coniugi, eiusdem monasterii Longipontis benefactoribus. 66.  Ad idem, ad instantiam abbatis de Rigniaco, reverendo in Christo patri domino Ioanni de Popeto, praesuli et episcopo Cabilonensi, et pro nobili diacono Guillelmo de Remgny [Remigny], domino de Jugis, eiusque consorti et unico filio ; et pro magistro Petro scutifero, eiusque consorti, et pro Guillelmo Vire eiusque consorti. 67.  Ad idem, pro Philippo de Courcelles, domino de S. Leonardo, et filio Edmundo domino de Lanlay militibus. 68.  Ad idem, ad instantiam domini de Signiaco nobili viro Aegidio de Rane, et pro Iaquelina eius uxore. 69.  Ad idem, ad instantiam abbatis de Voto pro magistro Iacobo Calenge, vicecomiti Pontis Archiae, eiusque consorti. 70.  Ad idem, ad instantiam abbatis B. M. iuxta Dublinum domino Girardo comiti Caldriae, deputato domini regis Angliae in Hybernia, eiusque uxori et filiis. 71.  Ad idem, ad instantiam abbatis de Villari pro domino Ieronimo Van Drenork, milite cancellario illustrissimi regis catholici ducatus Brabantiae, eiusque consorti et liberis. * * * 72.  Quia propter agendorum multiplicitatem … *etc. ut in anno* 1506, n° 30. 